钦定古今图书集成/理学汇编/字学典/第056卷 > 《宋黄伯思东观馀论》 > 《论飞白法》
## 钦定古今图书集成/理学汇编/字学典/第056卷 > 《宋黄伯思东观馀论》 > 《论飞白法》

观唐元度《十体书》，因思张怀瓘云：“飞白全用隶法”，盖
八分之轻者。今世人为此书，乃全用草法，正与古背
驰矣。又鲍照飞白，用豪笔乃能成字，或轻或重也。盖
或轻若丝发，或重若云山，浓淡相错乃成字。若不用
豪笔书之，则不能若此。今观《十体》中，“飞龙”二字作，飞
白书，正用豪笔作，与散隶颇相近坦〈当作但〉增缥缈萦
举之势，又全用楷法。洛阳《唐恭陵孝恭皇帝睿德纪》
及《牛口纪功碑》首唐太宗飞白亦如此作，皆有豪笔
点扫浓淡之势。而近世相承，飞白皆用“相思”为片板，
若髹刷然。以书殊不用豪笔，故作字无浓淡纤壮之
变，非古也。当蔡邕于鸿都下见工人以垩帚成字，归
而为飞白之书，非便用垩帚，盖用笔效之而已。今人
便谓所用木笔为垩帚，谬矣。又云“飞而不白。”又云“白
而不飞”，盖取其若丝处谓之白；其势飞举谓之飞。
而俚俗孏语又谓蔡中郎见帛飞空中，因作此字，以
白为“帛”，此尤无稽也。